钦定古今图书集成/明伦汇编/交谊典/第072卷 > 《感别赋》〈有序〉明·皇甫汸
## 钦定古今图书集成/明伦汇编/交谊典/第072卷 > 《感别赋》〈有序〉明·皇甫汸

戊申之秋八月初吉，季弟水部郎子约以制满还阙，而余羁绁都亭，移书告别，发函披诵，悲不能胜。嗟乎！丈夫之生，自悬弧矢以来，孰不有志于四方。故曰：“人岂鹿豕也，而可常聚乎” 此光禄之赋，惜其渊云，词靡而病于儿女，情多盖别不足以兴悲，而情有所感于别，则悲可知矣。因撰兹赋以代饯云尔。辞曰：

别方异绪，离状殊端。在有情而必款，岂同气而能堪！
轺车陈于坰侧，舟楫戒于江干；或感慨于川逝，或行
嗟乎路难。涕临觞而共抆，心执袂而俱酸。善哉江生
之言！曰“黯然以销魂。”值我爱弟，遄往帝阍。愧双鹄之
并举兮，矫乘雁而孤骞。若夫未营四方，聊事一室。侍
䜩庭闱，联经几席。辨索研坟，游玑讨历。绎孟氏之有
三，咏诗人之既翕。至其恭承嘉惠，沗窃龙光。仲兮叔
兮，乃以轩而以翥；伯也季也，复载翱而载翔。或彯缨
于建礼，或结绶于文昌。或驰麾于赵魏，或沿牒于楚
湘。乍乖云雨，少别关山。旌指洛而将赴，裘滞秦而未
还。行“行路何极，去去情不忍。”寄芳草于春池，揽素毛
于秋省。夏暑溽而扇违，冬飙厉而衾冷。顾奚别而非
悲，抑奚悲而云甚？迨夫丁辰荼酷，轸患缠绵；乾覆奄
夺，慈景俄歼。悼金昆之脆质，凋玉树于华年。同朝露
之溘尽，展夜壑之已迁。繄庆往而吊来，亮福倚而祸
伏。豺狼逞凶，蜂虿隐毒。构曾参为杀人，收张俭而属
吏。谓死灰其不燃，诧凝脂之可畏。投清流使合污，恶
独醒而强醉。胡人心之险巇兮，亦天道之冥昧。赂苟
输而在宥兮，囊无金之可致。邹投珠而遭盼兮，和抱
璧而蒙冤。乏文姬以请驷兮，望融弟为《急原》。得与丧
其齐塞兮，退未遂而触藩。肆苍鹰之乱纪兮，实桀犬
之馀孽。陨东晋之元风兮，黜西州之英烈。谁百口其
相鸣兮，空抚镜而存舌。中郎奋于钳徒兮，应相起于
溺折。“尚录过于代门兮，布扬芬于汉阙；将逆施于末
路兮，终雪耻于前哲。斯时也，虽具迩其含悁，矧驾言
以远别。遵首路之逶迟兮，睇萧晨之凄紧。凭江阁之
交疏兮，见中洲之帆影。淮水落而彭城荒，燕云飞而
冀门近。想天上之仙班，恍梦中之幻境。粲西笑而心
摇，托南楼而迹惊。追二陆于畴昔兮，缅两”到之徂征。
置美酒以高会兮，列祖䜩于华楹。征绮罗之妙舞兮，
被丝竹以新声；惧堂中之蜡烬，忘户外之骊鸣。虽拟
迹而同别，亦原悲而异情。愤世道之黮黯兮，请以余
为殷监。众女嫉兹蛾眉兮，均自沈于明艳。客方诫乎
用光兮，嵇弗戢而罹患。云赋就而晚疲，贾书上而早
谴。齿何贵而象焚，鞹乃灾于豹变。庶养德于木鸡，毋处才于能雁。辟涉海而获济兮，谙风波之苦辛。伤虎
口而幸脱兮，犹心悸而告人。疢已痼而复初兮，举药
石以具陈。羽有落于虚弹兮，咎无蹈于震邻。纷余季
之玉秀兮，又袭之以兰芳。振逸响于寥汉兮，赫掞藻
于明光。恩被命而优渥兮，德润身而弥彰。渺岐分于
川岳兮，瞥星散于参商。季昔时兮送余，余今日兮送
子。若迭代于天运，匪往复于人事。喜何剧而无悲？悲
何穷而无喜？情生文以叙离，词因情而敛思。肠屡绝
于停毫，泣欲尽而盈纸。愿行者其勉旃，惋居者之已
矣。